b'\n_START_ARTICLE_\nUricani\n_START_SECTION_\nIstoric\n_START_PARAGRAPH_\n\xc3\x8en secolul al XIII-lea, teritoriul pe care se afl\xc4\x83 ora\xc8\x99ul Uricani f\xc4\x83cea parte din voievodatul lui Litovoi (terra Lytua) care cuprindea \xc8\x9binutul Gorjului, Valea Jiului \xc8\x99i \xc8\x9aara Ha\xc8\x9begului._NEWLINE_Un document ce dateaz\xc4\x83 din 18 aprilie 1461, men\xc8\x9bioneaz\xc4\x83, printr-un decret al voievodului Ardealului, c\xc4\x83 Murzina (Marginea), cneaz de Densu\xc8\x99, \xc3\xae\xc8\x99i vinde mo\xc8\x99iile, printre care \xc8\x99i Sylotena (Valea Vacii), un teritoriu de 10\xc2\xa0km situat \xc3\xaen propor\xc8\x9bie de 90% pe raza ora\xc8\x99ului Uricani, \xc3\xaen lunca Mailatului._NEWLINE_Un alt document dat\xc3\xa2nd din anul 1493, emis de curtea regelui Vladislav al II-lea al Ungariei, arat\xc4\x83 c\xc4\x83 boierul Mihail C\xc3\xa2nde st\xc4\x83p\xc3\xa2ne\xc8\x99te mai multe mo\xc8\x99ii \xc3\xaen aceast\xc4\x83 zon\xc4\x83, printre care \xc8\x99i C\xc3\xa2mpu lui Neag (Nzakmezeu)._NEWLINE_Harta Iozefin\xc4\x83 a Transilvaniei elaborat\xc4\x83 \xc3\xaentre 1769 \xc8\x99i 1773 arat\xc4\x83 c\xc4\x83 \xc3\xaen zona Uricaniului exista un num\xc4\x83r \xc3\xaensemnat de gospod\xc4\x83rii rom\xc3\xa2ne\xc8\x99ti._NEWLINE_\xc3\x8en anul 1788, Uricaniul este pr\xc4\x83dat de turcii adalai care iau robi 16 oameni, \xc3\xaei taie capul preotului de la acea vreme \xc8\x99i dau foc bisericii._NEWLINE_Prima atestare oficial\xc4\x83 a ora\xc8\x99ului, sub denumirea de Hobiceni-Uricani, este men\xc8\x9bionat\xc4\x83 \xc3\xaentr-un document dat\xc3\xa2nd din 1818, numele venind de la locuitorii a dou\xc4\x83 sate, Hobi\xc8\x9ba \xc8\x99i Uric, situate la nord, dincolo de mun\xc8\x9bi, \xc3\xaen zona localit\xc4\x83\xc8\x9bii Pui._NEWLINE_\xc3\x8en toamna anului 1916, pe perioada Primului R\xc4\x83zboi Mondial, ora\xc8\x99ul este pierdut \xc8\x99i recucerit de trei ori de c\xc4\x83tre armata rom\xc3\xa2n\xc4\x83, \xc3\xaen cinstea eroilor exist\xc3\xa2nd un monument pe v\xc3\xa2rful Tuli\xc8\x99a._NEWLINE_Dup\xc4\x83 unirea Transilvaniei cu Rom\xc3\xa2nia \xc3\xaen 1918, numele ora\xc8\x99ului se schimb\xc4\x83 \xc3\xaen Uricani, iar \xc3\xaen componen\xc8\x9ba acestuia intr\xc4\x83 \xc8\x99i satele vecine C\xc3\xa2mpu lui Neag \xc8\x99i Valea de Brazi._NEWLINE_Odat\xc4\x83 cu sf\xc3\xa2r\xc8\x99itul celei de a doua conflagra\xc8\x9bii mondiale \xc8\x99i cu instalarea noului regim comunist se amplific\xc4\x83 procesul de exploatare a c\xc4\x83rbunelui superior. Astfel, \xc3\xaen 1947 se deschide prima galerie din Uricani, \xc3\xaen Plaiu Balomir, \xc8\x99i \xc3\xaencepe exploatarea industrial\xc4\x83 a huilei coxificabile, ora\xc8\x99ul devenind monoindustrial._NEWLINE_\xc3\x8en anul 1965, localitatea este ridicat\xc4\x83 la rangul de ora\xc8\x99, av\xc3\xa2nd o popula\xc8\x9bie de peste 4.000 de locuitori._NEWLINE_\xc3\x8en perioada 1968 - 1970 se construie\xc8\x99te, pe locul bisericii vechi, noua biseric\xc4\x83 ortodox\xc4\x83 a ora\xc8\x99ului, av\xc3\xa2nd hramul "\xc3\x8en\xc4\x83l\xc8\x9barea Domnului".\n_START_SECTION_\nLocalizare \xc8\x99i geografie\n_START_PARAGRAPH_\nLa Uricani se ajunge pe DN66A, varianta vestic\xc4\x83 a DN66. Poreclit "Drumul lui B\xc4\x83sescu" , acesta leag\xc4\x83 ora\xc8\x99ul de Lupeni, Vulcan, Petro\xc8\x99ani \xc8\x99i, pe c\xc3\xa2nd va fi definitivat, de B\xc4\x83ile Herculane._NEWLINE_Ora\xc8\x99ul se afl\xc4\x83 la 29\xc2\xa0km de Petro\xc8\x99ani \xc8\x99i la 125\xc2\xa0km de localitatea Deva, re\xc8\x99edin\xc8\x9ba jude\xc8\x9bului Hunedoara._NEWLINE_Este cel mai vestic ora\xc8\x99 din Valea Jiului, fiind situat la poalele mun\xc8\x9bilor Retezat \xc8\x99i V\xc3\xa2lcan. Este str\xc4\x83juit la nord de V\xc3\xa2rfu Mare (1.509 metri) poreclit \xc8\x99i "Cele Trei St\xc3\xa2nci", iar la sud de v\xc3\xa2rful Coarnele care se ridic\xc4\x83 la peste 1.780 de metri._NEWLINE_Afl\xc3\xa2ndu-se la o altitudine de aproximativ 750 metri, ora\xc8\x99ul Uricani se \xc3\xaentinde dea lungul v\xc4\x83ii de vest a r\xc3\xa2ului Jiu, fiind \xc3\xaenconjurat de un relief predominant muntos. Suprafa\xc8\x9ba acestuia con\xc8\x9bine \xc8\x99i v\xc4\x83ile p\xc3\xa2raielor Laz\xc4\x83r, Valea de Pe\xc8\x99ti, Pilugul, Buta, Balomir \xc8\x99i Sterminos, unele dintre cele care alimenteaz\xc4\x83 r\xc4\x83ul Jiului de Vest, dezvolt\xc3\xa2nd o bogat\xc4\x83 re\xc8\x9bea hidrografic\xc4\x83._NEWLINE_Pe unul din afluen\xc8\x9bii de dreapta ai Jiului de Vest se afl\xc4\x83 Barajul de la Valea de Pe\xc8\x99ti, care alimenteaz\xc4\x83 cu ap\xc4\x83 majoritatea ora\xc8\x99elor din zon\xc4\x83._NEWLINE_Cu o arie de peste 25.000 de hectare, Uricaniul are cea mai mare zona administrativ\xc4\x83 din Depresiunea Petro\xc8\x99ani._NEWLINE_Coordonate geografice: meridianul 23 \xc8\x99i 25\xe2\x80\x99 longitudine estic\xc4\x83 \xc8\x99i paralela 45 \xc8\x99i 45\xe2\x80\x99 latitudine nordic\xc4\x83.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Uricani se ridic\xc4\x83 la 8.972 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 10.227\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (90,25%). Principalele minorit\xc4\x83\xc8\x9bi sunt cele de maghiari (2,8%) \xc8\x99i romi (1,93%). Pentru 4,88% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (82,07%), dar exist\xc4\x83 \xc8\x99i minorit\xc4\x83\xc8\x9bi de penticostali (4,71%), romano-catolici (3,27%), reforma\xc8\x9bi (1,5%) \xc8\x99i martori ai lui Iehova (1,03%). Pentru 5,37% din popula\xc8\x9bie nu este cunoscut\xc4\x83 apartenen\xc8\x9ba confesional\xc4\x83._NEWLINE_Uricani - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia'